《古田女 其二》
宋代·陈普

北人见飓风，掀簸嗟真差。君子逢不若，白昼成黑夜。

日月同一天，宁复殊次舍。礼义无华夷，悦心悉如蔗。

披沙欲出金，恶莠为害稼。朝歌与胜母，贤者同回驾。

中为去偏倚，庸但无怪讶。安敢亢亢方，却无伈伈下。

礼不虑咈违，义不恤怒骂。恭惟秦汉前，礼乐止河华。

七闽底处所，目不睹韶夏。食才美马甲，衣仅知压柘。

应无雁币聘，宁识枣脩嫁。历汉晋至唐，谈口无可藉。

令孜与思勖，畏作貂珰霸。第从常衮来，始识不逆诈。

珠玉满面前，犹或迷光价。一二百年来，骅骝渐知跨。

述古与介夫，各有诗书暇。晦翁黄勉斋，遂以教天下。

昔时蛮隶国，今作齐鲁化。沂风蔼莫春，弦诵殷长夏。

蹡蹡多规行，穆穆亲衡迓。方知地无偏，又喜才不借。

独馀男女俗，缺漏留微罅。未能秣驹汉，颇碍雪驴灞。

有心即知礼，有口皆思炙。男女既冠笄，屋宇仍台榭。

朝夕晓凊温，春秋能社蜡。溱洧秉蕳游，此日何可假。

礼自标枝来，心无倾盖乍。风流与衣冠，犹当轶王谢。

田渔非女事，诗以告里社。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。